**Σημεία τοποθέτησης κ. Πασχάλη Αποστολίδη**

*στην παρουσίαση της μελέτης*

* Είναι ιδιαίτερη χαρά για τον ΣΦΕΕ που είχε την ευκαιρία να συνδράμει αυτό το τόσο σημαντικό επιστημονικό εγχείρημα και θέλω εκ μέρους του Συνδέσμου να συγχαρώ την ομάδα των εκλεκτών επιστημόνων για την επιτυχή ολοκλήρωσή του. Πράγματι έχουμε πλέον στα χέρια μας έναν οδικό χάρτη και ελπίζω ότι θα βοηθήσει ιδιαίτερα την Πολιτεία να δει σε όλο το εύρος την υπεραξία της φαρμακευτικής καινοτομίας. Εύρος που επεκτείνεται πέραν της Υγείας, σε ολόκληρη την Εθνική Οικονομία.
* **Στην ουσία με τη μελέτη αυτή περιγράφεται μια λύση. Δίνονται οι συντεταγμένες μιας νέας Εθνικής πολιτικής για το Φάρμακο προς την κατεύθυνση της ανάπτυξης καινοτόμων θεραπειών και της βελτίωσης της πρόσβασης των ασθενών στις κατάλληλες θεραπευτικές αγωγές.**
* Είναι απολύτως επείγον η χώρα να προχωρήσει στις διορθωτικές κινήσεις **για ένα βιώσιμο σύστημα Υγείας, το οποίο δεν υπάρχει χωρίς την επένδυση στην φαρμακευτική καινοτομία**. Και αυτό η μελέτη το κάνει απολύτως κατανοητό, καταδεικνύοντας τον τρόπο με τον οποίο πρέπει να προσμετράται η αξία της καινοτομίας.
* Αυτή τη στιγμή βρισκόμαστε σε οριακό σημείο.Τα άλυτα ζητήματα με τα χρέη του Δημοσίου προς τις εταιρίες που αγγίζουν τα 1,3 δισ. ευρώ χωρίς καν σαφές χρονοδιάγραμμα αποπληρωμής, δημιουργούν μεγάλο πρόβλημα ρευστότητας στις εταιρίες του Κλάδου, ενώ το απρόβλεπτο και εχθρικό ισχύον πλαίσιο αποθαρρύνει τις επενδύσεις, «φρενάρει» τις κλινικές μελέτες και δυσχεραίνει κάθε προγραμματισμό. Αυτή η κατάσταση ενέχει σοβαρούς κινδύνους με σημαντικότερο τις ελλείψεις σε φάρμακα.
* Περιμέναμε ότι μετά από τόσους σοβαρούς κλυδωνισμούς και την αποδεδειγμένη συνεργασία του Κλάδου, η Πολιτεία θα προχωρούσε στα αναγκαία βήματα για **ένα περιβάλλον με λιγότερη αβεβαιότητα.** Αντ’ αυτού **προκρίνονται ρυθμίσεις που αποτελούν «παγκόσμια πρωτοτυπία σε αντικίνητρα»,** αποθαρρύνοντας πλήρως τις επενδύσεις και την εισαγωγή στη χώρα μας της καινοτομίας που παράγει το Φάρμακο
* **Η εφαρμογή του μέτρου του clawback για την ενδονοσοκομειακή φαρμακευτική δαπάνη,** έρχεται να προστεθεί στις ήδη θεσπισμένες υποχρεωτικές επιστροφές και ρήτρες υπέρβασης (rebates - clawback), ζητώντας από τον Κλάδο να χρηματοδοτήσει το 30% της συνολικής δημόσιας φαρμακευτικής δαπάνης, ούτε λίγο ούτε πολύ επομένως με 800 εκατομμύρια ευρώ, στα 2.5 δισ. ευρώ μικτής δαπάνης.
* Ο Κλάδος του Φαρμάκου συνεχίζει να επενδύει στη συνεργασία με την Πολιτεία. **Για εμάς η προστασία των ασθενών είναι απόλυτη προτεραιότητα.** Παρά τις δυσχέρειες κινηθήκαμε και θα συνεχίσουμε να κινούμαστε με γνώμονα την πεποίθηση ότι : η πίεση που δέχεται η χώρα δεν πρέπει να στοιχίσει στο κοινωνικό αγαθό της Υγείας και να δημιουργήσει την πιο τρομακτική ανισότητα: «ασθενείς δύο ταχυτήτων».
* **Είναι όμως απαραίτητο για να έχουν τη δυνατότητα οι εταιρίες να στηρίζουν το σύστημα Υγείας να κατανοήσει και η Πολιτεία ότι είναι παράλογο να χάνονται μεγάλες ευκαιρίες από την επενδυτική, καινοτόμα και ανταγωνιστική δυναμική του Κλάδου.**